**FMI**

Standardbetingelser for tjenesteydelser

Version 8.0

# Indledning

Betingelserne regulerer Leverandørens levering af de Tjenesteydelser, der fremgår af Indkøbsordren.

Leverandørens eventuelle standardbetingelser, krav m.v. er ikke vedtaget mellem parterne, medmindre Køber skriftligt har accepteret dette.

Såfremt der er uoverensstemmelse mellem ordlyden af Betingelserne og ordlyden af Indkøbsordren, har Indkøbsordren forrang.

# Definitioner

Ved *"Aftalen"* forstås Indkøbsordren og disse Betingelser samt Købers CSR hjemmeside som et integreret hele.

Ved *"Betingelserne"* forstås disse betingelser.

Ved "*Indkøbsordren*" forstås den ordre og eventuelle bilag hertil, som Køber har fremsendt til Leverandøren, hvori Tjenesteydelsen og eventuelle særlige vilkår, som ikke er indeholdt i Betingelserne, er beskrevet.

Ved"*Køber*"forstås Forsvarsministeriets Materiel- og Indkøbsstyrelse (FMI).

Ved "*Købers CSR hjemmeside*"forstås de på <https://www.fmi.dk/da/sus/corporate-social-responsibility/CSR-leverandoerer/csr-forpligtelser/> anførte krav.

Ved"*Leverandøren*" forstås leverandøren af Tjenesteydelserne.

Ved "*Tjenesteydelse*" forstås den eller de tjenesteydelser, der skal leveres af Leverandøren i henhold til Indkøbsordren.

Medmindre andet udtrykkeligt er anført i Indkøbsordren, omfatter Tjenesteydelserne endvidere reservedele, materialer og anden løsøre, der indgår som en naturlig og nødvendig del af Tjenesteydelserne.

# Indgåelse af Aftalen

Aftalen anses for at være indgået:

- når Leverandøren senest 14 (fjorten) kalenderdage efter modtagelsen af Indkøbsordren og Betingelserne sender en bekræftelse til Køber, eller

- når Leverandøren har afgivet et tilbud til Køber på grundlag af Betingelserne, som Køber accepterer ved udstedelse af Indkøbsordren.

Såfremt Leverandøren har foretaget ændringer i Indkøbsordren, er sådanne ændringer ikke vedtaget, medmindre en ny Indkøbsordre udstedes af Køber.

# Leverandørens forpligtelser

## Generelt

Tjenesteydelserne skal udføres i overensstemmelse med Aftalen, herunder opfylde alle krav i Indkøbsordren.

Tjenesteydelserne skal udføres i overensstemmelse med de standarder for kvalitet, der gælder for den pågældende branche samt god håndværksskik. Tjenesteydelserne skal endvidere udføres af kvalificeret og uddannet personale. Derudover skal udførslen af Tjenesteydelserne være i overensstemmelse med alle de regler og standarder, der gælder for Tjenesteydelsen, herunder i relation til miljø og arbejdssikkerhed.

På Købers anmodning skal Leverandøren dokumentere, at Tjenesteydelserne er i fuld overensstemmelse med de regler og standarder, der gælder for udførelsen af Tjenesteydelserne.

Ved udførelsen af sine forpligtelser i henhold til Aftalen skal Leverandøren overholde de regler, der gælder for udøvelsen af Leverandørens virksomhed, uanset hvor denne udøves.

Leverandøren og de eventuelle underleverandører, der medvirker til at opfylde Aftalen, skal overholde de krav til arbejdsklausul, corporate social responsibility (CSR) og internationale sanktioner, der fremgår af Købers CSR hjemmeside.

De CSR-forpligtelser, der fremgår på Købers CSR hjemmeside på aftaletidspunktet, indgår således som en integreret del af Aftalen.

Købers CSR hjemmeside:

<https://www.fmi.dk/da/sus/corporate-social-responsibility/CSR-leverandoerer/csr-forpligtelser/>

## Leveringstidspunkt

Leverandøren skal udføre Tjenesteydelserne på det tidspunkt eller indenfor de(n) tidsramme(r), der er anført i Indkøbsordren.

I det omfang Indkøbsordren ikke giver tilstrækkelig vejledning herom, skal Leverandøren udføre Tjenesteydelserne i overensstemmelse med Købers anvisninger herom under forudsætning af, at Leverandøren gives rimelig tid til at udføre Tjenesteydelserne.

## Garanti

I garantiperioden garanterer Leverandøren, at Tjenesteydelserne er udført i overensstemmelse med Aftalens bestemmelser, herunder alle gældende branchestandarder og god håndværksskik.

Garantiperioden er 12 (tolv) måneder fra afslutningen af leveringen af Tjenesteydelserne, medmindre Leverandøren har tilbudt en længere garanti.

## Arbejdsrapport

Når Leverandøren har udført Tjenesteydelserne, skal Leverandøren fremsende en arbejdsrapport til Køber, medmindre andet er aftalt.

## Tjenesteydelser udført på Købers lokation

Når Leverandøren skal udføre Tjenesteydelserne på Købers lokation eller en lokation anvist af Køber, er Leverandøren forpligtet til at efterkomme de instruktioner, der udstedes af Køber på den pågældende lokation.

Det er Leverandørens ansvar at opnå enhver tilladelse eller sikkerhedsgodkendelse, der måtte kræves for at opnå adgang til den pågældende lokation.

## Fortrolighed

Leverandøren skal behandle alle informationer i forbindelse med Aftalen som kommercielt fortrolige og må ikke offentliggøre eller på anden vis videreformidle modtagne informationer til offentligheden eller tredjemænd med undtagelse af informationer, der er videregivet til underleverandører med henblik på opfyldelse af Aftalen.

Leverandøren skal desuden behandle klassificerede informationer efter de herom gældende regler.

## Forsikring

Leverandøren skal opretholde sædvanlige forsikringer, herunder en professionel ansvarsforsikring samt produktansvarsforsikring, der dækker Leverandøren i en grad, der stemmer overens med Aftalen.

Leverandøren skal på Købers anmodning dokumentere, at kravet om forsikringer er opfyldt.

# Retten til at kræve ændringer

Køber er berettiget til at ændre indhold og omfang af eller tidspunkt for udførelse af Tjenesteydelser, når ændringen har en naturlig sammenhæng med Tjenesteydelserne.

Både Køber og Leverandøren er berettiget til at kræve ændringer vedrørende Tjenesteydelser, når det følger af ny lovgivning eller offentlig regulering, som på tidspunktet for Leverandørens accept af Indkøbsordren ikke kunne forudses.

Påkrav om ændringer skal fremsendes skriftligt og inden for rimelig tid før de pågældende ændringer træder i kraft. Ændringer kan kun foretages inden for rammerne af de på ændringstidspunktet gældende udbudsretlige regler.

Bevirker ændringerne en forøgelse eller formindskelse af Leverandørens udgifter, skal prisen, jf. afsnit 6, reguleres forholdsmæssigt.

# Pris

Prisen, som Leverandøren er berettiget til for levering af Tjenesteydelserne, er anført i Indkøbsordren.

Priserne er eksklusive moms, men inklusive alle øvrige omkostninger, som Leverandøren er forpligtet til at afholde.

# Betaling

* + 1. Pris angivet som fastpris

Såfremt prisen i Indkøbsordren er angivet som en fastpris, skal denne dække alle Leverandørens forpligtelser i henhold til Aftalen.

* + 1. Pris(er) angivet som enhedspris(er)

Såfremt prisen i Indkøbsordren er angivet som én eller flere enhedspriser, kan Leverandøren kræve betaling for udført arbejde i overensstemmelse med det i arbejdsrapporten, jf. afsnit 4.4, anførte forbrug.

## Betalingsbetingelser

Køber skal betale alle fakturaer senest 30 (tredive) kalenderdage efter, at Leverandøren elektronisk har fremsendt fakturaen under forudsætning af, at den pågældende faktura indeholder alle de nedenfor foreskrevne oplysninger.

Købers betaling afskærer ikke Køber fra at påberåbe sig mangler eller forsinkelse eller i øvrigt benytte sig af sine beføjelser i henhold til dansk rets almindelige regler.

## Fakturaer

Leverandøren kan udstede faktura, når Leverandøren har leveret Tjenesteydelserne i overensstemmelse med Aftalen.

## Leverandør med dansk CVR-nr.

Leverandører med dansk CVR-nr. skal i henhold til bekendtgørelse om elektronisk afregning med offentlige myndigheder (bkg. nr. 206 af 11. marts 2011) fremsende fakturaer elektronisk efter gældende krav til e-faktura.

På Økonomi- og Erhvervsministeriets hjemmeside ([www.oem.dk](http://www.oem.dk)) findes vejledning for korrekt udfyldning af e-faktura. Supplerende kan der findes krav til e-faktura på www.virk.dk samt <http://oioubl.info/classes/da/index.html>.

Fakturaen skal fremsendes i OIOUBL-format eller i PEPPOL-format med reference til indkøbsordrenr., fakturamodtager, elektronisk faktureringsadresse (EAN-nummer), og oplysning om Købers kontaktperson / stabsnummer til den kontraktansvarlige. Yderligere information kan findes på:

<http://oioubl.info/classes/da/index.html>

<https://peppol.eu/downloads/post-award/>

Såfremt fakturaen fremsendes via scanningsbureau, er det stadig Leverandørens ansvar, at fakturaen overholder gældende krav til e-faktura. Forsvarsministeriets Regnskabsstyrelse vil afvise fakturaer, som ikke overholder gældende krav til e-faktura.

## Leverandør uden dansk CVR-nr.

Leverandører uden dansk CVR-nr. skal fremsende fakturaer i PEPPOL-format eller i PDF-format med reference til indkøbsordrenr., elektronisk faktureringsadresse (EAN-nummer) og oplysning om Købers kontaktperson / stabsnummer til den kontraktansvarlige. Fakturaer, der sendes i PDF-format, skal indsendes til både FRS-KTP-KRE-INVOICE@MIL.DK og FMI-KTP-SC-IMPORT@MIL.DK. Fakturaer, der sendes i PEPPOL-format, skal indsendes til [FMI-KTP-SC-IMPORT@MIL.DK](mailto:FMI-KTP-SC-IMPORT@MIL.DK).

Hvis muligt, kan fakturaen fremsendes elektronisk i OIOUBL format.

## Generelt

Hvis en faktura ikke opfylder kravene ovenfor, vil fakturaen blive afvist og returneret som ukorrekt, og der vil ikke ske betaling. Der vil ligeledes ikke kunne kræves renter, førend en korrekt faktura er modtaget og betalingsfrist for denne er overskredet.

Yderligere information eller forespørgsel vedrørende betaling, f.eks. kreditnota, påmindelse m.v., kan fremsendes pr. e-mail til FRS-KTP-KRE@mil.dk.

# Mangler

Der foreligger en mangel, hvis Tjenestydelserne ikke opfylder de krav, der fremgår af Aftalen.

Såfremt der foreligger en mangel, har parterne de rettigheder og forpligtelser, der følger af dansk rets almindelige regler.

# Forsinkelse

Leverandøren skal straks informere Køber om forsinkelser eller risiko herfor samt informere Køber om årsagen til forsinkelsen og angive et nyt leveringstidspunkt.

Køber kan hæve Aftalen, hvis forsinkelsen er væsentlig, jf. afsnit 10.1, samt - hvis betingelserne herfor er opfyldt - kræve erstatning, jf. afsnit 11.1.

Om forsinkelsen er væsentlig, afhænger af Aftalen og de konkrete forhold. Hvis levering ikke har fundet sted inden for en periode af 4 (fire) uger efter det oprindelige leveringstidspunkt, anses forsinkelsen under alle omstændigheder for væsentlig.

# Ophævelse

## Leverandørens misligholdelse

Køber kan hæve Aftalen helt eller delvist på de betingelser, der fremgår af denne bestemmelse, hvis Leverandøren væsentligt misligholder sine forpligtelser i henhold til Aftalen. Dette gælder uanset indholdet af Aftalens øvrige bestemmelser.

Væsentlig misligholdelse foreligger i følgende situationer, der imidlertid ikke er en udtømmende opregning:

1. Tilstedeværelsen af en væsentlig mangel, herunder tilstedeværelsen af flere ikke-væsentlige mangler, der i kombination kan anses for at være en væsentlig mangel.
2. Væsentlig forsinkelse, herunder Leverandørens meddelelse om forventet væsentlig forsinkelse, jf. afsnit 9.
3. Gentagen og/eller grov misligholdelse af kravene angående gældende ret, arbejdsklausulen, CSR-forpligtelser og/eller internationale sanktioner, jf. afsnit 4.1.

Såfremt Køber anser Leverandøren for at have misligholdt Aftalen væsentligt, skal Køber skriftligt meddele Leverandøren dette.

Hvis Leverandøren ikke har afhjulpet misligholdelsen inden 14 (fjorten) kalenderdage, kan Køber vælge at hæve Aftalen og kræve erstatning for eventuelle tab, jf. afsnit 11.

Hæver Køber aftalen, herunder også tilfælde af delvis ophævelse, er Køber berettiget til at foretage dækningskøb fra tredjemand for Leverandørens regning.

Ved ophævelsen skal Leverandøren straks tilbagebetale den fulde pris, jf. afsnit 6, for de leverede Tjenesteydelser, herunder også den andel af prisen, der angår Leverandørens på tidspunktet for ophævelsen leverede Tjenesteydelser, i det omfang disse ikke repræsenterer en værdi for Køber.

## Købers misligholdelse

Er Købers betaling til Leverandøren forsinket, og er der forløbet 3 (tre) måneder efter Leverandørens skriftlige påkrav om betaling, kan Leverandøren hæve Aftalen.

# Erstatning og ansvarsbegrænsning

## Erstatning

Uanset Aftalens øvrige bestemmelser kan Køber kræve erstatning for tab, der skyldes Leverandørens misligholdelse af sine forpligtelser i henhold til Aftalen.

Købers krav om erstatning medfører ikke bortfald af Købers øvrige misligholdelsesbeføjelser.

Dansk rets almindelige regler gælder for vurderingen af eksistensen og det eventuelle omfang af et muligt erstatningsansvar.

## Ansvarsbegrænsning

Hverken Leverandøren eller Køber er erstatningsansvarlige for driftstab, følgeskader eller andet indirekte tab.

Leverandørens erstatningsansvar er begrænset til prisen.

Med hensyn til tingsskade gælder ansvarsbegrænsningen kun for produktansvar, der overstiger forsikringsdækningen. Ansvarsbegrænsningen gælder hverken for personskade eller Leverandørens manglende overholdelse af pligten til at opretholde en produktansvarsforsikring, jf. afsnit 4.7.

Ansvarsbegrænsningen gælder dog ikke, såfremt Leverandøren har handlet forsætligt eller udvist grov uagtsomhed.

# Diverse

## Købers ejendomsret

Alt materiale, der er leveret af Køber, samt modeller, tegninger, værktøj osv. fremstillet for Købers regning, vedbliver med at være Købers ejendom og skal til enhver tid være mærket som sådan.

Leverandøren skal sørge for, at de af Købers ejendele, som måtte være i Leverandørens besiddelse, er forsikret uden omkostninger for Køber, og ejendelene må ikke udlånes, sælges, pantsættes, kopieres eller på anden måde efterlignes eller overdrages til tredjemand uden Købers forudgående skriftlige samtykke.

Køber kan til enhver tid forlange, at Leverandøren uden ugrundet ophold og for Leverandørens regning returnerer Købers ejendele og/eller tilintetgør dokumentationsmateriale, som Leverandøren eller underleverandører måtte være i besiddelse af.

## Immaterielle rettigheder

Leverandøren bevarer sine immaterielle rettigheder inklusiv, men ikke begrænset til, Leverandørens metoder, ideer, knowhow, teknologier, modeller, værktøjer, færdigheder, generisk industriinformation, viden og erfaring.

Leverandøren garanterer, at Købers anskaffelse af de i Indkøbsordren anførte Tjenesteydelser ikke krænker tredjemands rettigheder af nogen art og ikke giver anledning til yderligere betalingskrav e.l.

## Overdragelse af Aftalen og anvendelse af underleverandører

Leverandøren må ikke overdrage sine rettigheder og/ eller forpligtelser i henhold til Aftalen til tredjemand, herunder, men ikke begrænset til, andre selskaber i samme koncern, uden Købers forudgående skriftlige samtykke. Køber vil ikke nægte et sådant samtykke uden saglig grund.

Medmindre andet følger af Indkøbsordren, er Leverandøren berettiget til at anvende underleverandører til opfyldelsen af Aftalen.

Uagtet Leverandørens evt. anvendelse af underleverandører hæfter Leverandøren over for Køber for samtlige forpligtelser i henhold til Aftalen.

Leverandøren skal sikre sig, at underleverandører pålægges tilsvarende forpligtelser, som Leverandøren har påtaget sig over for Køber under Aftalen.

## Force majeure

Parternes adgang til at påberåbe sig force majeure og deres rettigheder og forpligtelser som følge heraf afgøres efter dansk rets almindelige regler.

Det er dog specifikt aftalt, at eksportrestriktioner af enhver art ikke betragtes som force majeure, medmindre Leverandøren dokumenterer, at der rettidigt er truffet de fornødne foranstaltninger til at opnå og opretholde alle relevante eksportlicenser og andre tilladelser forbundet med levering af Tjenesteydelserne.

## Lovvalg og værneting

Enhver tvist vedrørende Aftalen, eller med relation til Aftalen, skal afgøres efter dansk ret, materielt såvel som processuelt, dog med undtagelse af de danske lovvalgsregler samt FN-konventionen om internationale køb (CISG).

Alle sådanne tvister, herunder tvister vedrørende Aftalens eksistens, gyldighed eller ophør, skal afgøres ved de almindelige danske domstole.